अगले विधान सभा चुनाव में सपा-बसपा का हाल 2017 से भी बुरा होगा: केशव प्रसाद मौर्य
उत्तर प्रदेश के उपमुख्यमंत्री केशव प्रसाद मौर्य ने सोमवार को कहा कि आगामी विधान सभा चुनाव में समाजवादी पार्टी (सपा) एवं बहुजन समाज पार्टी (बसपा) का हाल 2017 के पिछले चुनाव से भी ज्यादा बुरा होगा।
मथुरा। उत्तर प्रदेश के उपमुख्यमंत्री केशव प्रसाद मौर्य ने सोमवार को कहा कि आगामी विधान सभा चुनाव में समाजवादी पार्टी (सपा) एवं बहुजन समाज पार्टी (बसपा) का हाल 2017 के पिछले चुनाव से भी ज्यादा बुरा होगा। यह टिप्पणी उन्होंने यहां मथुरा के महावन स्थित गुरु कार्ष्णि रमणरेती आश्रम में उस समय की जब संवाददाताओं ने उनसे सवाल किया कि सपा व बसपा आजकल प्रदेश में सवर्ण वोटरों को अपनी ओर आकर्षित करने का प्रयास कर रहे हैं।मौर्य ने कहा,‘‘ ये पार्टियां चाहे जो अभियान चलाए हुए हों, लेकिन भाजपा जातिवादी की पक्षधर नहीं है। जहां तक सवाल बसपा का है तो मीडिया भले ही उसे काफी ऊपर दिखा रहा हो, लेकिन जनता अब उसे अच्छी तरह से देख चुकी है।’’ वरिष्ठ भाजपा नेता केशव प्रसाद मौर्य ने कहा, ‘‘इसीलिए चाहे 2012 एवं 2017 के विधानसभा चुनाव हों, अथवा 2014 और 2019 के लोकसभा चुनाव हों, इसका जवाब भी दे चुकी है। इसीलिए मुझे लगता है कि इस बार वह शतक भी नहीं बना पाएगी और दोनों ही दलों को देखा जाए, तो इनका हाल पिछले चुनाव से भी ज्यादा बुरा होगा।’’ उप मुख्यमंत्री ने कहा,‘‘भाजपा तो सबका साथ, सबका विकास का लक्ष्य लेकर चलती है जो इन सबसे बड़ा नारा है। फिर चाहे ब्राह्मण हों या क्षत्रिय, वैश्य हों या शूद्र, देसावरी हों या अनुसूचित जाति, जनजाति या फिर आदिवासी सभी इसी नारे में समाहित हो हैं। यही सबसे अच्छा रास्ता है।’’ कांग्रेस के पूर्व अध्यक्ष राहुल गांधी द्वारा ट्रैक्टर से संसद पहुंचने के सवाल पर उन्होंने कहा, ‘‘इस प्रकार वह किसान नहीं कहलाएंगे। ट्रैक्टर तो कोई भी चला लेगा। वह हल चलाकर दिखाएं, तभी किसान माने जाएंगे।’’ आगरा-दिल्ली राष्ट्रीय राजमार्ग पर महुअन गांव के समीप टोल प्लाजा पर अपनी कार के सामने बैरियर आ जाने पर मथुरा के बलदेव क्षेत्र से विधायक पूरन प्रकाश द्वारा टोलकर्मी के थप्पड़ मारने का कथित वीडियो वायरल हो जाने के बाद उस पर पूर्व मुख्यमंत्री एवं सपा अध्यक्ष अखिलेश यादव की सोशल मीडिया पर टिप्पणी के संबंध में प्रतिक्रिया पूछे जाने पर मौर्य ने कहा, ‘‘मुझे नहीं मालूम किस विधायक के बारे में आप बात कर रहे हैं। उन्होंने किसे थप्पड़ मारा, और किस क्रम में मारा। मैं तो धार्मिक कार्य से आया हूं, मुझे तो गुरु के दर्शन करने दीजिए।’’